L'Ajuntament de Bétera commemora el Dia Internacional de l'Orgull LGTBIQ+
25 de juny de 2021

Amb motiu de la commemoració, dilluns que ve dia 28, del Dia Internacional de l'Orgull LGTBIQ+, un any més, l'Ajuntament de Bétera vol visibilitzar el seu compromís amb les polítiques actives que garantisquen la inclusió i la diversitat social i el respecte a totes les persones independentment de la seua orientació sexual o identitat de gènere.

“Bétera és un municipi que construïm entre tots. Som un poble obert i divers, on caben tots els veïns i veïnes i on es valora a les persones i no la seua condició”, ha manifestat l'Alcaldessa de Bétera, Elia Verdevío.

Així, després de la lectura i adhesió en el passat Ple municipal de juny, al manifest de la Federació Valenciana de Municipis i Províncies (FVMP) amb motiu d'aquest Dia, el Consistori, a través de la regidoria de Dona i Igualtat, ha preparat una campanya institucional que ha començat hui mateix amb la col·locació de la imatge de la campanya en els edificis municipals de l'Ajuntament i Casa Nebot, així com també amb el repartiment de tríptics informatius en les dependències locals.

Una campanya que ha sigut realitzada íntegrament gràcies al treball dels alumnes de l'especialitat de Disseny de Productes Gràfics del Taller d'Ocupació Bétera IV, els qui han col·laborat directament amb l'àrea de Dona i Igualtat per a dur a terme aquesta campanya institucional.

Al mateix temps, la regidoria de Dona i Igualtat, ha organitzat el mateix 28 de juny a les 10:00h, en el saló de plens del Castell, una xarrada oberta a tot el públic sobre la “Prevenció de la LGTBI fòbia” que pretén oferir al conjunt de la ciutadania un espai de reflexió i aproximació a la realitat del col·lectiu LGTBIQ+ alhora que busca establir sinergies d'acció i prevenció de conductes discriminatòries entre institucions, associacions comarcals i societat civil.

“Queda molt camí per recórrer i molt a avançar, però des de la regidoria de Dona i Igualtat continuem implementant accions de conscienciació i sensibilització que promulguen la tolerància, la diversitat i la igualtat en la nostra ciutadania”, ha assenyalat la regidora de Dona i Igualtat, María José Yago.